Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre sociálnu pomoc, predkladá na rokovanie vlády Slovenskej republiky návrh skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov (tlač 1331).

	Obsahom návrhu zákona je zvýšenie minimálneho finančného príspevku poskytovaného neštátnym subjektom a obciam na úhradu nákladov za sociálnu službu, ktorý sa navrhuje zvýšiť z 50 % na 75 % rozdielu medzi priemernými bežnými výdavkami a príjmami, na poskytovanie porovnateľného druhu služby na občana a na rozpočtový rok.

	Cieľom návrhu je zaručiť rovnaké garancie občanom, ktorým sa poskytuje sociálna služba, bez ohľadu na to, kto je poskytovateľom sociálnej služby.

	Ministerstvo práce, sociálnych vecí a rodiny Slovenskej republiky neuplatňuje k návrhu zákona legislatívnotechnické pripomienky, nakoľko z hľadiska vecnej pôsobnosti s návrhom zákona nesúhlasí z nasledujúcich dôvodov.

	 Predloženým návrhom zákona sa narúša kontinuita medzi garanciou práva na prospech zo sociálnych služieb a na zabezpečenie účinného výkonu práva na sociálne služby, ktoré musí dostať každý kto je v sociálnej núdzi, bez ohľadu na to, či ide o verejného poskytovateľa tohto práva, alebo o neštátny subjekt.

	Navrhované zvýšenie minimálneho finančného príspevku poskytovaného neštátnym subjektom a obciam by vyvolalo ďalší nárast zadĺženosti v štátnych zariadeniach sociálnych služieb a hrozbu znefunkčnenia ich činnosti, čo by viedlo k porušeniu ústavného práva na zabezpečenie základných životných podmienok v týchto zariadeniach.

	Argumentácia navrhovateľa pokiaľ ide o potrebu vytvorenia porovnateľných podmienok medzi štátnymi a neštátnymi poskytovateľmi sociálnych služieb z hľadiska financovania abstrahuje od skutočnosti, že skutočné príjmy neštátneho subjektu zo zaplatenej ceny sociálnej služby nie sú pri spôsobe určenia výšky finančného príspevku zohľadnené. Úhrada za poskytovanie sociálnych služieb u verejných poskytovateľov je regulovaná, cena za poskytnutú sociálnu službu v prípade neštátnych poskytovateľov je predmetom dohody podľa zákona Národnej rady Slovenskej republiky č. 18/1996 Z. z. o cenách v znení neskorších predpisov. 

	Od 1. apríla 2002 prejde pôsobnosť na uzatváranie zmluvy o poskytovaní finančného príspevku na úhradu nákladov za sociálnu službu na samosprávne kraje. V tejto súvislosti  bude riešená aj otázka finančného krytia. 

 Finančné krytie súvisiace s návrhom zákona je možné riešiť až po zabezpečení úloh vyplývajúcich z harmonogramu, ktorý vláda Slovenskej republiky schválila v roku 2001 uznesením č. 1073 v súvislosti so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky.  

Záver

	Vzhľadom na uvedené Ministerstvo práce, sociálnych vecí a rodiny Slovenskej republiky odporúča vysloviť nesúhlas s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov.